Η Δυτική Μακεδονία (και η Κοζάνη) στο περιθώριο: Όταν οι αριθμοί των μόνιμων διορισμών εκπαιδευτικών εκθέτουν τις διακηρύξεις.
​Σε μια περίοδο που η Δυτική Μακεδονία και η Π.Ε. Κοζάνης βιώνει τις βίαιες συνέπειες της απολιγνιτοποίησης, βλέποντας την τοπική οικονομία να συρρικνώνεται και τις πόλεις της να ερημώνουν σταδιακά από νέους ανθρώπους, η πραγματικότητα της κρατικής μέριμνας έρχεται να αποτυπωθεί με τον πιο κυνικό τρόπο.
​Η πρόσφατη ανακοίνωση του Υπουργείου Παιδείας για την κάλυψη των αναγκών στην περιοχή της Π.Ε. Κοζάνης, συμπυκνώνεται σε αριθμούς που αγγίζουν τα όρια του εμπαιγμού: ένας!!!(1) μόνιμος διορισμός εκπαιδευτικού Ειδικής Αγωγής ΠΕ61 Νηπιαγωγός και ένας!!!(1) εκπαιδευτικός ΠΕ79.01 Μουσικής
​Αυτή η εικόνα γεννά εύλογα και αμείλικτα ερωτήματα:
• ​Ενδιαφέρεται πράγματι κάποιος σοβαρά για το μέλλον της Δυτικής Μακεδονίας;
• ​Απασχολεί ειλικρινά τους αρμόδιους το οξύ δημογραφικό πρόβλημα που απειλεί με αφανισμό την ελληνική περιφέρεια;
​Όταν μια ολόκληρη περιφέρεια καλείται να αλλάξει παραγωγικό μοντέλο και να κρατήσει τις οικογένειες στον τόπο τους, η ενίσχυση των βασικών υποδομών —με πρώτη και κύρια την Παιδεία και την Ειδική Αγωγή— δεν αποτελεί πολυτέλεια, αλλά θεμελιώδη προϋπόθεση επιβίωσης. Οι συμβολικές και σταγονόμετρες τοποθετήσεις εκπαιδευτικού προσωπικού, επιβεβαιώνουν την τεράστια απόσταση που χωρίζει τις διακηρύξεις περί «δίκαιης μετάβασης» από την καθημερινή πραγματικότητα που βιώνουν οι πολίτες.
​Αν η πολιτεία και το Υπουργείο Παιδείας επιθυμεί πραγματικά να αναστρέψει το κύμα της φυγής και της παρακμής, οφείλει να το αποδείξει στην πράξη: με ουσιαστική στελέχωση των σχολείων και δημιουργία συνθηκών που θα επιτρέψουν στη Δυτική Μακεδονία και την Κοζάνη, όχι απλώς να επιβιώσει, αλλά να αναπτυχθεί ξανά.
Κωτούλας Αθανάσιος

